Asú tē ńdɔ Ǹtondôbə a kɔ́bɔ̄ nâ: Zá á ngāwóg yǎ nālá ? Abǒb ngɔ̌n yā Ísraɛ̂l á daŋ yǎ bɔ́ ábē. 14Yə bâkad dzogě sud məndím yǎ Libáŋ yākad kwí á ńkōm âfan ? Yə bə̂ nə dzǎm woa məndím yā ézā miǹnam á fyɛ́ á másigi mə́ vɔ́bigi ? 15Ńdɔ̄ ā áyɔŋ dámā lə́ ngávóan ma ! Bâtum evwé ótú, bâbɔ nâ bə́ sēndé á mə̄zěn mábán, á məzěn yā ókōbá, nə́ bə́ kî á mə́zēn mə́ nə́ ńdibán, 16nə́ bə́ və̄ŋán ǹnam wábán dzóm éko wɔ̌ŋ, ewê loě yā ńnomó étɔ̄á. É mod ósə ǎ lod wé, a sigan, ǎ ngasigizi ǹló. 17Mayi bɔ́ mǎn tsam á mís mīńzízíŋ anə́ évūndu yā ńnam kídí. Mvús dzama ńdzɔ mǎyī bɔ́ lə́de sə̌ kig ású dáma, ámōs amalá dábán. 18Bə́ ngádzó nâ: "Zǎn, bǐ bui esɔ̌g áwú á nyɔ́l Yeremías, amú byǎyi bǐ bə̄tə́bə́gá mvéndé Zambá ábog ásə á bəfada, mələ́bə́gá á mim̀fəfə́g, ebúg á bəprofɛ́d. Zǎn, ḿbúgán nyē mə̄dzó, tə myǎvógolo bibúg bíé." 19Vógólo ma, ǎ Ńtondôbə, wógó ńkɔ̄bɔ̄ míńzízíŋ myáma. 20Yə bádūdugan abé ású ḿbəŋ? Hədá, ńdɔ̄ báfág ébē ású dáma. Dúgán tsog ḿból mə̄ ngátə́bə ósū wóe, nə́ makɔ́bɔ m̀bəmbə ǹkɔ́bɔ ású dábán, nə́ mə́ súlu olún wóe oyǎb ai bɔ́. 21Dzǒgē hḿ bɔ́n bábán á zie, dzǒgē bə́ man bɔ́ wē ai okəŋ bítá. Biníngá bábán bə́ və̄ŋán miǹkokóm ai miǹkús, Awû á man wé bə́yóm fám, binânga byábán bí wu okəŋ á bītá. 22Bə́ wog anə́ miǹtad myásɔ́ á mə̄ndá mábán, ábōg wāyī bɔ́ lóm miǹkunda bítá ḿbumuná, ású bə́ ngáfág ébē nə́ bə́ bi ma, bə́ sɔ́lí ma olám á məkǒl á sí.